钦定古今图书集成/明伦汇编/皇极典/第254卷 > 佚道使民赋 林希
## 钦定古今图书集成/明伦汇编/皇极典/第254卷 > 佚道使民赋 林希

“古者善政，陶乎庶民，上安行于佚道，下无惮于劳身，
教思有原，得乐趋于农役；人知足养，胥仰戴于君仁。
始也井天下之田，比居民之域，乃辟疆里，乃营稼穑，
寒则思为之衣，饥则愿为之食，法既归厚，利兹各得。”
盖上执其道，务优佚以便民；众乐其生，率欢娱而竭
力。春使之作，熙然悦从；冬使之息，庆其有终。趋时也
如鸟兽之至，收成也如寇盗之空。利而不庸自足，王
民之用，厚而无困。本兹帝力之功，蠢惟有生，不能自
恤。役之所以奉其己，利之然后知其佚。仰有以供其
祭祀，俯足以宁其家室。谷播其始，化同豳俗之深；壤
击而歌，野有尧民之质。俾尔昼出于塾，俾尔宵索其
绹。无力役以夺其节，无赋敛以为之骚，曾动作之敢
息。由醇𬪩之所陶，驱于足用之原。安而服业，图厥终
身之养，乐以忘劳。大抵强民者难使从利，众者久益
慕及。充其口腹之欲，由竭其手足之故。汝业既毕，汝
居既固，为之一日之蜡，怠心已忘。优尔三时之农，收
功有素。然则于于其处，皞皞其趋，俾常产之各得，顾
闲民之举无治贵优游，农者愿耕耘于野；俗相廉逊，
老而不负戴于涂噫。藏其用者其政神，厚其本者其
民愿，化而不示其迹，劳而不知其困。斯道也，养生送
死无憾焉，何有于怨？